## Odluka o privremenom raspolaganu poljoprivrednim zemljištem u vlasništvu Republike Hrvatske

### NN 29/2011 (9.3.2011.), Odluka o privremenom raspolaganu poljoprivrednim zemljištem u vlasništvu Republike Hrvatske

VLADA REPUBLIKE HRVATSKE

616

Na temelju članka 27. Zakona o poljoprivrednom zemljištu (»Narodne novine«, br. 152/2008 i 21/2010) i članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), Vlada Republike Hrvatske je na sjednici održanoj 3. ožujka 2011. godine donijela

ODLUKU

O PRIVREMENOM RASPOLAGANJU POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE

I.

Poljoprivredno zemljište u vlasništvu Republike Hrvatske (u daljnjem tekstu: državno poljoprivredno zemljište) koje su poljoprivredna gospodarstva imala upisano u Upisniku poljoprivrednih gospodarstava u 2010. godini sukladno Odluci o privremenom raspolaganju poljoprivrednim zemljištem u vlasništvu Republike Hrvatske (»Narodne novine«, broj 132/2009), ostaje privremeno upisano u Upisniku poljoprivrednih gospodarstava na ime dotadašnjih korisnika dok ne bude stavljeno u neki od oblika raspolaganja zemljištem sukladno Zakonu o poljoprivrednom zemljištu (»Narodne novine«, br. 152/2008 i 21/2010, u daljnjem tekstu: Zakon) i uz uvjet da za to zemljište već nisu sklopljeni valjani ugovori o raspolaganju sukladno Zakonu.

II.

Poljoprivredna gospodarstva iz točke I. ove Odluke, koja su u 2010. godini koristila državno poljoprivredno zemljište na temelju godišnjih potvrda i u mirnom su posjedu istog, dužna su do 15. travnja 2011. godine regionalnom uredu Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) dostaviti potvrdu općine ili grada na području na kojem se državno poljoprivredno zemljište nalazi, da su u cijelosti platila naknadu za korištenje tih poljoprivrednih površina i to do ubiranja usjeva iz jesenske sjetve 2010. godine, odnosno proljetne sjetve 2011. godine, a najkasnije do 31. prosinca 2011. godine, uz presliku pripadajućih dokumenata na temelju kojih je izvršeno plaćanje.

Zadužuje se Ministarstvo poljoprivrede, ribarstva i ruralnog razvoja (u daljnjem tekstu: Ministarstvo) da u suradnji s Agencijom za plaćanja izradi jedinstveni obrazac potvrde iz stavka 1. ove točke, s potrebnim podacima za evidenciju uporabe poljoprivrednog zemljišta.

III.

Zadužuje se Agencija za plaćanja da u evidenciji uporabe poljoprivrednog zemljišta (ARKOD sustav) evidentira državno poljoprivredno zemljište za koje je plaćena naknada za korištenje sukladno točki II. ove Odluke, te da na taj način omogući korisnicima tih površina podnošenje zahtjeva za izravna plaćanja u poljoprivredi u 2011. godini.

Zadužuje se Agencija za plaćanja da po evidentiranju uporabe državnog poljoprivrednog zemljišta iz točke I. ove Odluke dostavi Ministarstvu podatke o korisnicima, česticama državnog poljoprivrednog zemljišta za koje jest i za koje nije plaćena naknada te o visini uplaćenih naknada.

Zadužuje se Ministarstvo za izradu izvješća u kojem će naznačiti zašto pojedine jedinice lokalne samouprave nisu provele javne natječaje za raspolaganje poljoprivrednim zemljištem sukladno Zakonu, uz navođenje svih jedinica lokalne samouprave gdje to nije učinjeno.

IV.

Jedinice lokalne samouprave dužne su tijekom 2011. godine prema ubrzanoj dinamici provoditi natječaje za raspolaganje državnim poljoprivrednim zemljištem iz točke I. ove Odluke sukladno Zakonu i Programu raspolaganja državnim poljoprivrednim zemljištem kojeg donose općine i gradovi za svoje područje, neovisno o ostalim odredbama ove Odluke koje omogućavaju privremeno raspolaganje tim zemljištem.

Korištenje državnog poljoprivrednog zemljišta po ovoj Odluci neće se vrjednovati kao prioritet pri određivanju kriterija za pravo prvenstva u budućim natječajima.

V.

Za obavljanje poljoprivredne aktivnosti na državnom poljoprivrednom zemljištu koje se ne koristi na temelju nekog od oblika raspolaganja sukladno Zakonu, ne mogu se ostvariti prava na jedinstvena izravna plaćanja sukladno Zakonu o državnoj potpori poljoprivredi i ruralnom razvoju (»Narodne novine«, broj 92/2010).

VI.

Ova Odluka stupa na snagu danom objave u »Narodnim novinama«.

Klasa: 320-02/11-01/01

Urbroj: 5030125-11-1

Zagreb, 3. ožujka 2011.

Predsjednica
Jadranka Kosor, dipl. iur., v. r.

Odluka, NN 29/2011-616